張聖行解官入京僚友餞別分韵勸酒得醇字
作者：李之儀
朝代：宋

paragraphs: 密雪不着地，朔風煖如春。
天公豈無心，慰此東歸人。
吾人晚相投，每見每更親。
踰年稻粱俱，未覺旦暮頻。
欲識分淺深，蕩蕩風中雲。
問其美如何，表裏無緇磷。
深湛子雲默，高廣太丘真。
汲汲惜日短，奄茲奉離樽。
莫辭十分斟，酒薄情則醇。
庶幾一舉盡，涇渭從此分。
萬里自咫尺，百歲均埃塵。
行人定向識，他年期問津。